**Hasznos információk**

ÚTIOKMÁNYOK, VÍZUM

Egyéni és társas szervezett utazások esetén az utas kötelezettsége az utazáshoz szükséges személyi azonosító okmány, és – eltérő megállapodás hiányában – vízum beszerzése, azok érvényességének ellenőrzése. Esetleges vízumbeszerzéssel kapcsolatban irodáink készséggel állnak rendelkezésre. Az utazásra vonatkozó mindenkori hatályos jogszabályokat, előírásokat (vám-, devizajogszabályok, egészségügyi előírások, beutazási szabályok stb.) az utas köteles betartani. A COVID-19 járvánnyal összefüggő érvényes ki-és beutazási korlátozásokról és szabályokról a Külügyminisztérium Konzuli Szolgálat weboldala adhiteles tájékoztatást (https://konzuliszolgalat.kormany.hu/utazasi-tanacs). Kérjük jelentkezéskor és utazás előtt is erről az oldalról tájékozódjanak. Az utazással kapcsolatos jogszabályok, rendelkezések elmulasztásából, illetve megszegéséből eredő többletköltségek, valamint az ezzel okozati összefüggésben felmerülő kártérítés az utast terheli. Amennyiben az utast a jogszabályok megsértése vagy egyéb hatályos rendelkezések miatt az utazásból kizárják, az utazásszervező jogosult az utassal szemben a teljes díjat érvényesíteni. Az IBUSZ által kiállított részvételi jegyet, a biztosítást és úti okmányt feltétlenül vigyék magukkal az utazásra, utazási okmányaik mellett!!

DÍJ

A díj fogalmának pontos meghatározását az utazási szerződés 2. pontja tartalmazza. Az egy fő díja a katalógusban meghirdetett szoba teljes feltöltése esetén értendő. Ha az úticél vagy az ahhoz vezető útvonal olyan területet érint, amely – az utazási szerződés megkötését követően a külügyminisztérium honlapján az „utazásra nem javasolt” utazási célországokat és térségeket megjelölő felsorolásba felvételre kerül, úgy irodánk azonos vagy magasabb értékű utazási lehetőséget ajánl fel. Ha az utas elfogadja azt, a felek módosítják az utazási szerződést. Ha az utas eláll a szerződéstől, irodánk a teljes befizetett díjat azonnal visszafizeti.

BIZTOSÍTÁS

Minden általunk szervezett úttípus és a nálunk foglalt közlekedési eszközök esetén a díjon felül fizetendő az útlemondási/storno biztosítás és a Baleset-, Betegség-, Poggyászbiztosítás (BBP) díja. Kárigényüket a biztosító felé kizárólag a káreset helyszínén felvett hivatalos jegyzőkönyv (kórház, rendőrség, idegenvezető, szállásadó) benyújtásával érvényesíthetik. Utólagosan jegyzőkönyv kiállítására nincs mód.

ELHELYEZÉS

• A szálláshely elfoglalása és elhagyása az utazás menetrendjétől függetlenül a nemzetközi iparági gyakorlat szerint történik. A szobákat általában 14.00 óra után lehet elfoglalni és 10.00 óráig kell elhagyni. Az ettől való eltérést a helyszínen ismertetik.

• A programfüzetben feltüntetett szállodák kategóriái az adott ország előírásainak felelnek meg, és a magyar szabványtól eltérőek is lehetnek. (Sok esetben kategórián belül is érzékelhető különbségek vannak.)

• Irodánk fenntartja a jogot kategórián belüli szállásmódosításra.

• Több épületből álló szálláshelyek esetén nem garantált a főépületben való elhelyezés.

• Az egyágyas szobák színvonalai rendszerint nem egyeznek meg a kétágyas szobákéval, azok gyakran kisebb méretűek, felszereltségük egyszerűbb és sokszor hátrányosabb a fekvésük.

• Többágyas elhelyezés esetén nem az ágyak, hanem a férőhelyek számát jelöljük (pl.: 3 ágyas elhelyezés esetén nem feltétlenül 3 db külön ágyat tartalmaz a szoba, hanem 3 fő részére biztosít alvási lehetőséget, akár egy darab kétfős és egy egyszemélyes ággyal). Egyes esetekben - különösen a régebbi építésű szálláshelyeknél- az ágyak mérete eltérhet a szabványtól (különös tekintettel, azok hosszúsága).

• Pótágy esetén jelentősen kisebbítheti a helyiség alapterületét, amely csökkentheti a komfortérzetet is. A pótágyak esetenként kihúzható fotelágyat, kinyitható camping ágyat jelentenek, amelyek nem nyújtanak azonos kényelmet a normál ágyéval.

• Mediterrán országokban éjszakára általában lepedőt biztosítanak a takarózáshoz. Hűvösebb időben pléd igényelhető.

• Körutazás, városlátogatás esetén az egyedül utazók részére segítséget nyújtunk azonos neműekkel való társításban, de azt garantálni nem tudjuk. Amennyiben a társítás nem valósul meg, úgy az egyágyas felárat meg kell fizetni. Társsal kapcsolatos utólagos reklamációt nem fogadunk el.

• A szobabeosztásokat nem irodánk végzi, az a helyszínen a szállásadók részéről történik. Esetleges előre jelzett kívánságokat, speciális igényeket továbbítunk, de ezek teljesítéséért felelősséget nem vállalunk, beleértve az egymás melletti vagy közeli elhelyezést is.

• A szálláshelyeken lévő házirendet az utas köteles betartani, beleértve a medence használatát. A szálláshelyre idegeneket bevinni tilos (idegennek számít a nem ott megszálló vendég).

• Az utas által a szálláshelyen okozott kárt a helyszínen köteles megfizetni.

• A szálláshelyeken a WIFI szolgáltatás többnyire munkavégzésre nem alkalmas, azok szolgáltatása akadozhat. A helyszínen biztosított WIFI szolgáltatás minőségi hibájáért, esetleges szüneteléséért felelősséget nem vállalunk.

• A hotelekben depozitot kérhetnek a bejelentkezéskor készpénz vagy kártya lekötés formájában.

• Bizonyos szálláshelyek esetében a helyszínen üdülőhelyi díj fizetendő. A katalógusban feltüntetett összegek módosulhatnak, amelyért nem vállalunk felelősséget.

• Az egyes településeken, szállodák, resortok szomszédságában előfordulhatnak építési, felújítási munkálatok, amelyekről nem minden esetben kapunk előzetesen tájékoztatást. A munkálatok napközben zajhatással járhatnak és zavarhatják a kilátást.

•  Szállodákban sok esetben a vacsoránál a férfiaknak a hosszú nadrág viselete előírás.

• A szállodai szobák alapterülete országonként és szobatípusonként változó.

• A szállodákban található szolgáltatások például: wellness, spa, konditerem, szépségszalon, napernyő, napágy stb. többnyire felár ellenében vehetők igénybe.

• A minibár (feláras) az esetek többségében nem szolgál a vendégek által bevitt italok tárolására, hűtésére.

REPÜLŐGÉP

•  Légitársaságok előírásainak megfelelően a járat indulása előtt két-három órával jelenjenek meg a repülőtéren. Egyes járatoknál fokozott biztonsági vizsgálatra lehet számítani.

• A repülőgép üléshelyeinek elosztását légitársaság végzi, bizonyos ülőhelyek felár ellenében vehetők igénybe.

• A repülőjáratokon a csomagszállítás súlyhatára légitársaságtól függően változik. A szállítási feltételekről bővebb információt az adott légitársaság honlapján találnak.

• A légitársaságok fenntartják a jogot a menetrend változtatására, mely programváltozást is eredményezhet.

• Bizonyos légitársaságok esetén elektronikus jegyek vannak érvényben, melyek nem járnak papír alapú repülőjegy kiállításával.

AUTÓBUSZOS UTAZÁS

• Autóbuszos utazásainknál utasainkat légkondicionált autóbusszal utaztatjuk. Az autóbuszok rendszeres műszaki ellenőrzés alatt állnak, ABS-szel, retarderrel felszereltek. WC használat a járművön nem biztosított!

• Autóbuszaink előre meghatározott útvonalon haladnak, illetve tartanak megállókat (a lehetőségekhez mérten rövidebb utaknál 2-3 óránként, hosszabb utaknál kb 4 óránként). Fel- és leszállásra csak az előre meghatározott helyeken van lehetőség.

• Létszámváltozás vagy technikai okok miatt az eredetileg tervezett autóbusz típusának változtatási jogát fenntartjuk. A részvételi jegyen szereplő ülőhelyek tájékoztató jellegűek, azok esetenként változhatnak. Ülőhelyekkel kapcsolatos kéréseket, beültetéseket garantálni nem tudjuk.

• Az autóbuszokon utasonként egy bőrönd és egy kézitáska elhelyezése lehetséges. Részleteket az ÁSZF 11.b) pontja tartalmazza.

• Tulajdonos nélküli csomag szállítására nincs mód.

• Az autóbuszokon tilos a dohányzás!

• Az autóbuszokon felejtett tárgyakért, poggyászokért irodánk felelősséget nem vállal. Leszálláskor kérjük, legyenek körültekintőek!

ELLÁTÁS

• Kontinentális reggeli: egy-két péksütemény vagy kenyér, jam, minivaj, kávé, tea

• Büfé (-reggeli, -ebéd, -vacsora): önkiszolgálás svédasztal rendszerben, tartalma a szállodától függ, korlátlan fogyasztással a készlet erejéig. (Főétkezésnél az ital külön fizetendő)

• Menürendszerű főétkezés: többnyire 3 fogásos (leves/előétel, főétel, desszert) menüsor vagy fix menü

• Félpanzió: reggeli és vacsora (főétkezésnél az ital külön fizetendő).

• Teljes panzió: reggeli, ebéd, vacsora (főétkezéseknél az ital külön fizetendő)

• All Inclusive ellátás: teljes ellátást jelent büfé rendszerben, amely a helyi italok korlátlan fogyasztását is magában foglalja a szállás által meghatározott időpontokban. Az all inclusive ellátás minősége és tartalma országonként változó. Bővebb információ a helyszínen. Minibár igénybevétele ennél az ellátásnál is feláras az esetek többségében.

• Katalógusban csak félpanzióként jelölt ellátás kontinentális reggelit és menü vacsorát jelent.

• Érkezés és hazautazás napján, a menetrendtől függően esetenként az ellátás hideg csomag.

IDEGENVEZETÉS

Az idegenvezetővel induló utak esetében mindig magyar idegenvezető kíséri a csoportot. Az idegenvezető szolgáltatásai közé nem tartozik az épületeken belüli (múzeum, vár, templom stb.) idegenvezetés, ilyenkor az autóbuszban hangzik el az ismertetés. Amennyiben az adott ország helyi idegenvezetőjével történik a vezetés azt külön jelezzük. Bizonyos országokban a helyi előírásoknak megfelelően idegenvezető a helyi idegenvezetőt tolmácsolja.

FAKULTATÍV PROGRAMOK

• A programoknál meghirdetett forintban fizethető fakultatív programokat utazás előtt itthon kell megrendelni és befizetni. A programok a megjelölt minimum létszám esetén indulnak (ellenkező esetben visszatérítjük a befizetett összeget).

• A helyszínen fizethető fakultatív programlehetőségeket nem az IBUSZ szervezi, azok teljesítéséért nem felel. Azokkal kapcsolatos kifogást a helyszínen köteles az utas jelezni és a vitát rendezni.

• Csoportos programok esetén, ahol a belépőt az ár tartalmazza kedvezmények nem érvényesíthetők.

• A belépőjegyek esetenként felárasak, a helyszínen fizetendők az adott ország pénznemében. A belépőjegyes programokon a részvétel nem kötelező.

• Egész napos kirándulás minimum 6 óra, a félnapos kirándulás minimum 3 óra időtartamot jelent.

EGYÉB

• Kérjük figyelmesen tanulmányozza át a programfüzetben található Általános szerződési feltételeket és a „hasznos információkat”!

• Egzotikus utazás előtt forduljon orvosához illetve információkat kaphat az ÁNTSZ helyi kirendeltségén.

• A helyi viszonyok, technikai okok (közlekedés, időjárás, műszaki probléma, rendezvények, COVID19-cel összefüggő korlátozások, stb.) miatt a programmódosítás jogát fenntartjuk.

• Gyermekek 7 éves kortól vehetnek részt városlátogatáson, körutazáson.

• Társaságunk bizonyos utakat, mint utazásközvetítő értékesíti. A programszervezőt minden esetben az adott útnál tüntetjük fel. Ezeknél az utaknál a programszervező utazási iroda feltételei érvényesek. Esetleges panaszok kárügyintézése a programszervező feladata.

• A programfüzetben szereplő információk, képek tájékoztató jellegűek, azokban történt változásokért, hibákért felelősséget nem vállalunk. (Az ár- és programváltoztatások jogát fenntartjuk).

• Amennyiben az utazást a programfüzetben megjelenteknél kedvezőbb áron értékesítjük, úgy a már befizetett részvételi díj akciós árra történő módosítása visszamenőleg már nem lehetséges. Társaságunk által biztosított különféle kedvezményeket, pl. törzsutas, „Last Minute” akciók, corporate-, pótágy- és gyermekkedvezmények, összevonni nem lehet.

• A katalógusban meghirdetett úti célok flórája és faunája eltérő Magyarországétól. Ennek következtében előfordulhatnak olyan állatok (különösen tekintettel ízeltlábúak, hüllők, rágcsálók) szálláskategóriától függetlenül, amelyek hazánkban nem kívánatosnak számítanak, viszont az adott helyszínen természetesnek tekinthető gyakori jelenlétük.

• Panasztétel esetén a probléma részletes kifejtése mellett kérjük benyújtani a helyszínen felvett hivatalos jegyzőkönyvet, amely dokumentálja a hibás teljesítés teljes leírását, valamint az intézkedés módját. A jegyzőkönyv a panaszkezelés elengedhetetlen része.

• A panaszra az ide vonatkozó jogszabálynak megfelelően a kézhezvételétől számított 30 napon belül írásban válaszolunk.

• Egyes úticélok esetében a minőségi szolgáltatás nyújtásához a borravaló elvárt. Ennek javasolt összegét az aktuális ártáblázat tartalmazza.

• Pénzt, értéktárgyakat, műszaki cikkeket csak saját felelősségre vigyenek magukkal!